S-771/2010

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 28. september 2010 á hendur T-kvk-þgf B-kvk-þgf Þ-kvk-þgf, kt. 000000-0000, Kvistavöllum 22, Hafnarfirði fyrir eftirtalin brot framin á árunum 2010, nema annað sé tekið fram:

I.

Þjófnaði með því að hafa:

1. Laugardaginn 21. febrúar 2009, í verslun Elko, Lindum, Kópavogi, stolið skjásnúru fyrir tölvu, að verðmæti kr. 1.995.

(M. 007-2009-18072)

2. Fimmtudaginn 18. febrúar, í verslun Hagkaupa, Smáralind, Kópavogi, stolið snyrtivörum, samtals að verðmæti kr. 9.727.

(M. 007-2010-11214)

3. Þriðjudaginn 11. maí, á Enska barnum, Austurstræti 12, Reykjavík, stolið veski starfsmanns sem lá á stól við barinn og innihélt 40.000 kr. í seðlum og ýmsar snyrtivörur að óþekktu verðmæti.

(M. 007-2010-30147)

4. Sunnudaginn 30. maí, í verslun Hagkaupa, Skeifunni, Reykjavík, stolið sundfatnaði að verðmæti kr. 4.999 og hatti að verðmæti kr. 989, allt samtals að verðmæti kr. 5.988.

(M. 007-2010-34900)

Teljast brot þessi varða við 244. gr. almennra hegningarlaga nr. 19/1940.

II.

Nytjastuld með því að hafa fimmtudaginn 24. júní, tekið bifreiðina RK-921 heimildarlaust á bifreiðastæði við Greniberg 7 í Hafnarfirði og ekið henni um götur Hafnarfjarðar og Garðabæjar en ákærða var stöðvuð af lögreglu við Hagkaup í Garðabæ þann 25. júní á bifreiðinni en þá hafði lögreglu verið tilkynnt um að hún væri stolin.

(M. 007-2010-41032)

Telst brot þetta varða við 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956.

III.

Fíkniefnalagabrot með því að hafa:

1. Fimmtudaginn 18. febrúar, í viðtalsherbergi öryggisvarða, Smáralind, Kópavogi, haft í vörslum sínum 0,17 g af maríhúana, sem ákærða framvísaði til lögreglu.

(M. 007-2010-11214)

2. Aðfaranótt föstudagsins 25. júní, á bifreiðastæði við verslun Hagkaupa, Litlatúni 3, Garðabæ, haft í vörslum sínum 1,51 g af maríhúana, sem ákærða framvísaði til lögreglu.

(M. 007-2010-40958)

Teljast brot þessi varða við 2. gr., sbr. 5. og 6. gr. laga um ávana- og fíkniefna nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar og til greiðslu alls sakarkostnaðar, og jafnframt að framangreind fíkniefni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Þá gerir S-kk-nf M-kk-nf G-kk-nf, kt. 000000-0000, fyrir hönd Byko ehf., kt. 000000-0000, vegna ákæruliðar I.1, kröfu um að ákæru verði gert að greiða skaðabætur að fjárhæð kr. 1.995, auk vaxta samkvæmt 8. gr. laga um vexti og verðtryggingu nr. 38/2001, frá tjónsdegi, en síðan dráttarvaxta samkvæmt 1. mgr. 6. gr., sbr. 9. gr. sömu laga að liðnum mánuði frá birtingu kröfunnar til greiðsludags.

Ákærða krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín og fallist á framkomna bótakröfu BYKO ehf. Sannað er með játningu ákærðu og öðrum gögnum málsins að hún er sek um þá háttsemi sem henni er gefin að sök og eru rétt heimfærð til refsiákvæða í ákæru. Engar óskir hafa komið fram um að fram fari aðalmeðferð í málinu.

Ákærða er fædd 7. maí 1990 og hefur ekki áður sætt refsingum sem hér skipta máli að því undanskildu að þann 9. júní 2008 var ákvörðun refsingar frestað skilorðsbundið í tvö ár vegna brota ákærðu gegn 244. og 248. gr. almennra hegningarlaga en með broti sínu nú hefur ákærða því rofið skilorðs þess dóms. Eftir ákvæðum 60. gr. almennra hegningarlaga verður það mál tekið til meðferðar ásamt máli hennar nú og refsing tiltekin eftir reglum 77. gr. hegningarlaga. Dómnum barst staðfest vottorð frá sjúkrahúsinu Vogi um 3 mánaða meðferð á sjúkrastofnunum SÁÁ og vottorð vinnuveitanda um að hún sé í starfi í dag.

Er refsing ákærðu hæfilega ákveðin fangelsi í 2 mánuði. Rétt þykir að fresta fullnustu refsingarinnar og skal hún niður falla að liðnum tveimur árum frá birtingu dómsins, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Þá verður ákærða dæmd til þess að greiða bótakröfu sem hún hefur samþykkt, eins og segir í dómsorði sbr. 6. mgr. 5, gr. laga nr. 65/1974 og 2. mg. 14. gr. reglugerðar nr. 233/2001.

Þá skal ákærða sæta upptöku á fíkniefnum eins og segir í dómsorði.

Dóm þennan kveður upp S-kk-nf S-kk-nf héraðsdómari.

D ó m s o r ð:

Ákærða T-kvk-nf B-kvk-nf Þ-kvk-nf, sæti fangelsi í 2 mánuði, en fresta fullnustu refsingarinnar og skal hún niður falla að liðnum tveimur árum frá birtingu dómsins, haldi ákærð almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða skal greið Byko skaðabætur að 1.995 krónur auk vaxta samkvæmt 8. gr. laga um vexti og verðtryggingu nr. 38/2001, frá tjónsdegi, en síðan dráttarvaxta samkvæmt 1. mgr. 6. gr., sbr. 9. gr. sömu laga frá 12. nóvember 2010 til greiðsludags.

Ákærða sæti upptöku á 1,67 g af maríhúana.

S-kk-nf S-kk-nf